മംഗലം പാലത്തിനടുത്തുള്ള സിഗ്നല് ജംഗ്ഷനില് ശുദ്ധികലശം വടക്കഞ്ചേരി: അപകട മുനന്പായ ദേശീയപാത മംഗലം പാലത്തിനടുത്തുള്ള സിഗ്നല് ജംഗ്ഷനില് ശുദ്ധികലശം. പാതയോരത്തെ പൊന്തക്കാടു മാറ്റി കുഴികളെല്ലാം ജെസിബി യുടെ സഹായത്തോടെ മണ്ണിട്ടുനികത്തി. കൂടുതല് സുരക്ഷാ അപകട മുന്നറിയിപ്പ് ബോര്ഡുകളും സ്ഥാപിച്ചിട്ടുണ്ട്. ബൈപ്പാസിലെ കുഴികളും ടാര് മിക്സര് ഉപയോഗിച്ച് അടച്ചു. അതേസമയം, ജംഗ്ഷനില് ടൈം ട്രാഫിക് സിഗ്നല് സ്ഥാപിക്കണമെന്ന ആവശ്യം ശക്തമാണ്. മുന്നറിയിപ്പ് ബോര്ഡുകള് കൊണ്ടൊന്നും അപകടങ്ങള് ഒഴിവാക്കാനാകില്ല. ജംഗ്ഷനില് വാഹനങ്ങള്ക്ക് കടന്നുപോകാന് സ്ഥലമില്ലാത്തതിനാല് ഏതുസമയവും വന് ദുരന്തം സംഭവിക്കാമെന്ന സ്ഥിതിയാണുള്ളത്. മംഗലത്തെ പാലം പണി പൂര്ത്തിയാകുന്നതോടെ ഇവിടെ വീണ്ടും വാഹന തിരക്ക് കൂടും.